Nick Welch

Nicholas Welch er en tidligere britisk offiser som tjenestegjorde som assisterende generalstabssjef i British Army. I 2020–2021 ble han stilt for krigsrett og dømt til 21 måneders fengsel for bedrageri, som den høyest rangerte britiske offiser på over 200 år.

Militær karriere
Welch ble utnevnt til offiser i Gloucestershire Regiment 20. april 1984. Han ble blant annet deployert til Berlin, Nord-Irland og Belize.

Welch ble beordret til bataljonssjef for 1. bataljon i Royal Gloucestershire, Berkshire and Wiltshire Regiment i 2002 og så, etter forfremmelse til oberst 30. juni 2006, ble han beordret til sjef for 7th Armoured Brigade forlagt i Bergen-Hohne i mars 2009. Han deployerte med USAs 2nd Marine Expeditionary Brigade i rollen som nestkommanderende for Regional Command (South West) i Afghanistan i september 2011, og tjenestegjorde en kort stund som stedfortredende direktør for strategiske studier i Forsvarsministeriet før han ble sjef for arméavdelingen ved Joint Services Command and Staff College i august 2012. Deretter var han stabssjef i Allied Rapid Reaction Corps fra juli 2014, og assisterende generalstabssjef fra desember 2015.

Welch ble tildelt Queen's Commendation for Valuable Service for tjeneste i det tidligere Jugoslavia i mars 2005. Han ble utnevnt til Member of the Order of the British Empire i 2001 og forfremmet til Officer of the Order of the British Empire i 2006.

I 2020 ble Welch den høyest rangerte britiske offiser til å bli stilt for krigsrett siden 1815, da han ble tiltalt av den militære påtalemyndighet for å ha begått bedrageri ved å kreve dekket utgifter på falsk grunnlag. Han ble funnet skyldig av krigsretten i mars 2021, dømt til fengsel i 21 måneder og avskjediget fra hæren.

Referanser

Offiserer i British Army
Personer dømt for økonomisk kriminalitet
Personer dømt i krigsrett
Briter dømt for forbrytelser